tartuNLP/wikipedia-smugri-20251201 huggingface dataset:
Jalaka-tubaknahkis

Jalaka-tubaknahkis ("Hymenochaete ulmicola") on liik seeni taelikuliste ("Hymenochaetaceae") sugukonnast, taelikulaadsete ("Hymenochaetales") seltsist. 
Seen kasvab jalakate ja künnapuude koorerõmedes.
Königsbrunn am Wagram

Königsbrunn am Wagram on vald "(Marktgemeinde)" Austrias Alam-Austria liidumaal Tullni ringkonnas.
Königstetten

Königstetten on vald "(Marktgemeinde)" Austrias Alam-Austria liidumaal Tullni ringkonnas.
Inimõigused Vietnamis

Inimõigused Vietnamis. Paljude akadeemikute, dissidentide ja vabaühenduste, näiteks Amnesty Internationali, Human Rights Watchi ja ÜRO Inimõiguste Ülemvoliniku Ameti hinnangul on inimõiguste olukord Vietnamis üks maailma halvemaid.
Ebapiisav inimõiguste kaitse on kommunistliku partei kontrolli all olevale Vietnami valitsuse ja näiteks Euroopa Liidu ning Ameerika Ühendriikide vahel tekitanud pikka aega pingeid. Praeguse põhiseaduse järgi on riigis vaid üks seaduslik partei, Vietnami Kommunistlik Partei (VKP), seega on Vietnam üks maailma vähestest "de jure" üheparteiriikidest (üheparteisüsteem kehtib veel Hiinas, Kuubal, Eritreas, Laoses ja Põhja-Koreas).
Vietnami valimisi on kirjeldatud kummitemplina, VKP-le on garanteeritud umbes 99% antud häältest. Ühinemisvabadus, sõnavabadus, ajakirjandusvabadus ja õigus tervislikule keskkonnale on riigis väga piiratud. Valitsuse suhtes kriitilised või VKP jaoks ebasobivatel teemadel sõna võtvaid inimesi kiusatakse tihti taga ning vangistatakse.
Vietnami valitsus on kasutanud ka n-ö avaliku arvamuse brigaade, mis on riigi toel tegutsevate anonüümsete netikommentaatorite ja internetitrollide grupid, kelle ülesanne on "võidelda" internetis VKP poliitika vastastega ning avaldada vastupidist arvamust nt inimõiguste olukorra kohta. Iga aasta 11. mail tähistatakse Ameerika Ühendriikides Virginia osariigis Vietnami inimõiguste päeva, mille algatasid pärast Vietnami sõda ja Saigoni langemist Ameerika Ühendriikidesse põgenenud vietnamlased.
Õigus tervislikule keskkonnale

Õigus tervislikule keskkonnale on laialdaselt tunnustatud inimõigus, mida inimõigus- ja keskkonnakaitseorganisatsioonid toovad tihti inimese tervist edendavate ökosüsteemide kaitsel. ÜRO Inimõiguste Nõukogu tunnustas seda õigust aastal 2021 ja ÜRO Peaassamblee aastal 2022. Eesti õigussüsteemis on see õigus sätestatud näiteks Keskkonnaseadustiku üldosa seaduse paragrahv 23 lõikes 1: "Igaühel on õigus tervise- ja heaoluvajadustele vastavale keskkonnale, millega tal on oluline puutumus."
Vittorio Amedeo III

Vittorio Amedeo III (sünninimega Vittorio Amedeo Maria; 26. juuni 1726 – 16. oktoober 1796) oli Savoia dünastiast pärit Sardiinia kuningas ja Savoia hertsog. 
Elulugu.
Vittorio Amedeo sündis 1726. aastal Torinos Carlo Emanuele III ja Hesse-Rheinfels-Rotenburgi maakrahvi tütre Polyxena peres.
1750. aasta 31. mail abiellus Vittorio Amedeo Hispaania infanta Maria Antonia Ferdinandaga. Abielust sündis 12 last.
Carlo Emanuele III suri 20. veebruaril 1773, tema järel sai järgmiseks kuningaks Vittorio Amedeo. Ta vallandas osad oma isa poolt ametissemääratud ministritest (nt. Giovanni Battista Bogino). Lisaks peatas ta ka osa Carlo Emanuele poolt algatatud reforme (välja arvatud sõjaväereformi). Vittorio Amedeo korraldas ka ehitustöid Nizza linnas. 1783. aastal avas ta Torinos Teadusakadeemia.
Vittorio Amedeo parandas oma suhteid Prantsusmaaga, kui pani kaks oma tütart paari Artois' ja Provence'i krahvidega. Lisaks abiellus Vittorio Amedeo troonipärja Carlo Emanuele Louis XVI õega. 
Prantsuse revolutsioon purustas Vittorio Amedeo plaanid ning 21. septembril 1792 tungisid Prantsuse Vabariigi väed Sardiinia territooriumile. Sardiinia väed saavutasid algul lahinguväljal võidu (esimene Saorgio lahing), kuid 1794. aasta kevadeks olid prantslased juba Nizza hõivanud. Armee sai teises Saorgio ja Loano lahingus lüüa. Olukorda halvendas ka Giovanni Maria Angioy ülestõus 1795. aastal. Kuigi Sardiinia sai Püha Rooma keisrilt sõjalist toetust (Johann Peter Beaulieu armee), jäi Sardiinia armee Michelangelo Alessandro Colli-Marchi juhatusel mitmes lahingus (nt. Mondovi lahing) Napoleon Bonaparte'i vägedele alla. 28. aprillil oli Vittorio Amedeo sunnitud Napoleoniga vaherahu sõlmima ning 15. mail lahkus Sardiina Pariisi rahulepingu järgi lõplikult sõjast.
Vittorio Amadeo III suri 16. oktoobril 1796. Ta maeti Superga basiilikasse. Järgmiseks kuningaks sai tema poeg Carlo Emanuele.
Vabadusindeksite loend

Selles artiklis on loetletud vabadusindeksid, mida koostavad valitsusvälised organisatsioonid, kes avaldavad ja säilitavad hinnanguid vabaduse olukorra kohta maailmas vastavalt selle mõiste erinevatele definitsioonidele ning järjestavad riigid vabadeks ja mittevabadeks. Mõned indeksid mõõdavad ainult mõningaid vabaduse aspekte, näiteks demokraatiat või korruptsiooni.
Iga-aastased hinnangud.
Siin on tabel nelja indeksi tulemustega, kus on hinnatud enamikku maailma riikidest.
USTA Billie Jean Kingi riiklik tennisekeskus

USTA Billie Jean Kingi riiklik tennisekeskus on staadionikompleks Ameerika Ühendriikides Flushing Meadows-Corona pargis Queensis, New Yorgis. 
See on alates 1978. aastast võõrustanud US Openit, mida mängitakse igal aastal augustis ja septembris. Kompleksi haldab Ameerika Ühendriikide Tenniseliit (USTA). Rajatise pindala on 0,188 km2 ning kompleksis sees on 22 väljakut ja sellega külgnevas pargis veel 12 väljakut. Kompleksi kolm staadioni kuuluvad maailma suurimate tenniseväljakute hulka. Kompleksi kuuluv Arthur Ashe staadion on maailma suurim tenniseväljak, mahutades 23 200 inimest. 
Tennisekeskus asub Citi Fieldi ja LaGuardia lennujaama lähedal ning on avalikkusele kasutamiseks avatud, välja arvatud US Openi ning muude suuremate võistluste ajal. Algselt USTA riiklikuks tennisekeskuseks nimetatud rajatis nimetati 28. augustil 2006 ümber Billie Jean Kingi järgi.
Jacques Demy

Jacques Demy (5. juuni 1931 Pontchâteau, Loire-Atlantique'i departemang – 27. oktoober 1990 Pariis) oli prantsuse filmirežissöör, stsenarist ja laulusõnade autor. 
1940. aastate teises pooles õppis ta kunstikoolis École des beaux-arts de Nantes (koos Jacqueline Moreau ja Bernard Eveiniga). 1949. aastal siirdus Demy Pariisi, et alustada õpinguid Pariisis asuvas filmikoolis École nationale supérieure Louis-Lumière (ka tema vanad koolikaaslased Moreau ja Evein õppisid seal). Demy lõpetas filmikooli 1952. aastal.
Demy oli koos oma filmilavastajast abikaasa Agnès Vardaga Prantsuse filmikunstis uue laine esindajad. Tema filme tunnustatakse nende visuaalse stiili poolest. 
Demy on enim tuntud kahe muusikalfilmi poolest, mille ta lavastas 1960. aastate keskel: "Les Parapluies de Cherbourg" ("Cherbourgi vihmavarjud", 1964) ja "Les Demoiselles de Rochefort" ("Rocheforti tüdrukud", 1967). Mõlemale filmile kirjutas muusika Demy eluaegne koostööpartner Michel Legrand.
Jacques Demy ja Agnès Varda poeg Mathieu Demy (sündinud 1972) on näitleja, filmirežissöör ja produtsent.
Jacques Demy suri oktoobris 1990 ja on maetud Montmartre'i kalmistule.
Cherbourgi vihmavarjud

"Cherbourgi vihmavarjud" (originaalpealkiri "Les Parapluies de Cherbourg") on 1964. aastal Jacques Demy lavastatud romantilise draamafilmi elementidega muusikalfilm, mille stsenarist oli Jacques Demy. Filmi muusika kirjutas Michel Legrand.
Filmi kostüümikunstnik oli Jacqueline Moreau ja dekoraator Bernard Evein.
Catherine Deneuve (Geneviève Émery osas) ja Nino Castelnuovo (Guy Foucheri osas) mängivad Prantsusmaal Cherbourgi linnas kaht noort armastajat, keda asjaolud lahutavad. Filmi dialoogid on täielikult lauldud retsitatiivis, kaasa arvatud juhuslikud vestlused. Madame Émery rollis mängib Anne Vernon, Madeleine'i osas Ellen Farner.
Kuna näitlejad ei olnud koolitatud lauljad, olid enamiku näitlejate hääled dubleeritud ja huulte liikumine sünkroonitud. Filmis laulsid Danielle Licari (Geneviève Émery osas), José Bartel (Guy Foucheri osas), Christiane Legrand (Madame Émery osas) ja veel mõned teised.
See prantsuskeelne film oli Prantsusmaa ja Lääne-Saksamaa filmitootjate koostöö.
Tunnustus.
"Cherbourgi vihmavarjud" võitis 1964. aastal Cannes'i filmifestivalil Kuldse Palmioksa. Ameerika Ühendriikides oli see nomineeritud viiele Oscarile, sealhulgas parima võõrkeelse filmi, parima algupärase stsenaariumi (Demy) ja parima filmimuusika (Demy ja Legrand) Oscarile. Filmis kõlanud laulu "Je ne pourrai jamais vivre sans toi" ingliskeelne versioon "I Will Wait for You" oli nomineeritud Oscarile parima filmilaulu kategoorias (Demy, Legrand ja Norman Gimbel).
Anne Vernon

Anne Vernon (sünninimi Édith Antoinette Alexandrine Vignaud; sündinud 9. jaanuaril 1924 Saint-Denis's) on prantsuse filminäitleja, kes mängis aastatel 1948–1972 viiekümnes filmis, sealhulgas kolmes mängufilmis, mis osalesid Cannes'i filmifestivali põhivõistlusel. 
Tema tuntuim film on Jacques Demy lavastatud "Cherbourgi vihmavarjud" (1964), kus ta kehastas "madame" Émeryd.
Roberto Rossellini lavastatud 1959. aasta filmis "Kindral Della Rovere" ("Il generale Della Rovere") mängis ta Carla Fassiod. See film oli näiteks semiootik Juri Lotmani üks lemmikfilme, millest ta on ka oma teostes korduvalt kirjutanud.
1970. aastate esimeses pooles loobus ta näitlejatööst, et pühenduda maalimisele.
Pärast Micheline Presle'i surma veebruaris 2024 on ta vanim elusolev prantsuse naisnäitleja.
Nino Castelnuovo

Francesco Castelnuovo, tuntud kui Nino Castelnuovo (28. oktoober 1936 Lecco – 6. september 2021 Rooma) oli itaalia filminäitleja.
Tema läbimurderoll oli 1964. aastal, kui ta kehastas Guy Foucherit Jacques Demy muusikafilmis "Cherbourgi vihmavarjud", kus tema ekraanipartneriks oli Catherine Deneuve. Film pälvis laialdast tunnustust ning võitis Cannes'i filmifestivalil Kuldse Palmioksa.
Lisaks tegutses Castelnuovo ka teatris ja oli populaarne näitleja mitmetes Itaalia teleseriaalides, sealhulgas "I promessi sposi" (1967), kus ta kehastas peategelast Renzo Tramaglinot. Tema karjäär kestis üle viiekümne aasta.
Tüüp 99 (tank)

Tüüp 99 (hiina keeles 99式主战坦克, "Jiǔjiǔshì Zhǔzhàn Tǎnkè"; ka ZTZ-99) on Hiina lahingutank. Sellega sooviti välja vahetada vanem mudel Tüüp 88, mis võeti kasutusele 1980. aastate lõpus. Tüüp 99 oli Hiina esimene masstoodetud kolmanda põlvkonna lahingutank. Sellel on modulaarne elektriline reaktiivsoomus, 125-mm kahur juhitava tankitõrjeraketisüsteemi võimekusega, hea mobiilsus ning digitaalsed süsteemid ja optika.
Tüüp 99 on ehitatud Nõukogude Liidu tanki T-72 šassiile. Tank jõudis Rahvavabastusarmee teenistusse 2001. aastal. Masin on ainult Hiina maaväe teenistuses. Konstrueeritud on kolm põhilist mudelit: Tüüp 98 prototüüp, Tüüp 99 ja Tüüp 99A. See on Hiina sõjaväe manööverüksuste alustala, tanke Tüüp 99 on ehitatud enam kui 1300.
Gjadër

Gjadër on asula Lezhë maakonnas Albaania loodeosas. Aastal 2015 läbi viidud haldusreformiga liideti see Lezhëga. Seal asus külma sõja ajal kuulsaks saanud õhubaas.
Shëngjin

Shëngjin on linn ja endine omavalitsusüksus Lezhë maakonnas Albaania loodeosas. Aastal 2015 liideti see Lezhë linnaga. 2011. aasta rahvaloenduse järgi elas Shëngjinis ligi 8000 inimest. 
Shëngjin asub Drini lahe ääres, Aadria mere kaldal. Linn on kasvav turismisihtkoht, mille rannad ja lahe maastik on külastajate seas populaarsed. See on üks mitmest Lezhë piirkonna linnast ning üks Albaania sadamalinnadest, kus asub Shëngjini sadam.
Shëngjin toimib piirkonna olulise majandus- ja transpordikeskusena, olles tähtis nii kalanduse, meretranspordi kui turismi seisukohalt.
Violett-tardliudik

Violett-tardliudik ("Ascocoryne cylichnium") on seltsi tiksikulaadsed kuuluv seente liik.
Gelatinodiscaceae

Gelatinodiscaceae on seltsi tiksikulaadsed kuuluv seente sugukond.
Mitrulaceae

Mitrulaceae on seltsi tiksikulaadsed kuuluv seente sugukond.
Tropinoon

Tropinoon on heterotsükliline orgaaniline aine, kuulub alkaloidide hulka. Saab kasutada teiste tropaanalkaloidide sünteesiks.
Omadused.
Tropinoon moodustab värvituid nõeljaid kristalle (st 42 °C). Sarnaselt teistele alkaloididele moodustab ta soolasid hapetega. Tropinooni saab redutseerida tropiiniks, mida saab kasutada atropiini sünteesiks, ning karboksüleerida (Na+CO2-ga) tropinoonkarboksüülhappeks, mida saab redutseerida "γ"-ekgoniiniks (kokaiini lähteaine).
Süntees.
Esimesena totaalsünteesis tropinooni R. Willstätter 1901. a, kasutades tsükloheptanooni lähteainena mitmeastmelises sünteesis, lõppsaagisega alla 1%.
Hiljem R. Robinson sünteesis tropinooni vaid üheastmeliselt 1917. a, kasutades 1,4-butaandiaali, metüülamiini ja atsetoondikarboksüülhapet lähteainetena (füsioloogiline pH, H2O). Reaktsiooni peetakse biomimeetiliseks.
Cordieritidaceae

Cordieritidaceae on seltsi tiksikulaadsed kuuluv seente sugukond.
Diplocarpa

Diplocarpa on seltsi tiksikulaadsed kuuluv seente perekond.
Jettime

Jettime (varem Jet Time) on Taani tšarterlennufirma, mille peakorter asub Kopenhaageni Kastrupi linnaosas. Fimra kodulennujaam on Kopenhaageni lennujaam.
WPK-3924

WPK-3924 (vene keeles Медведь, "Medved" ("Karu"); ka SPM-3) on Vene soomusauto. See töötati välja spetsiaalselt Venemaa siseministeeriumi jaoks.
Nanchang Q-5

Nanchang Q-5 (hiina keeles 强-5, "Qiang-5"; NATO koodnimi Fantan; eksportvariant A-5) on Hiina üheistmeline kahemootoriline rünnakulennuk. See konstrueeriti 1960. aastatel lennuki Shenyang J-6 eeskujul ning seda kasutatakse peamiselt lähituletoetuseks.
PGZ95

Tüüp 95 (ametlik nimi PGZ95 (hiina keeles 95式自行高射炮, "95 shi zixing gaoshepao", "Tüüp 95 liikurõhutõrjesuurtükk")) on Hiina õhutõrjesoomuk. Sellel on neli 25-mm kaliibriga õhutõrjekahurit ja mõnede süsteemide puhul ka neli QW-2 raketti. Seda näidati esmakordselt avalikkusele 1999. aastal Pekingis. Selle algsed nimed olid Tüüp 90-II ja Tüüp 90-III.
Academy Honorary Award

Academy Honorary Award (kuni 1950. aastani Eriauhind) on Ameerika Filmikunsti ja -teaduste Akadeemia iga-aastane auhind (alates 1929. aastast), millega tunnustatakse saavutusi filmikunstis, mida olemasolevad akadeemia auhinnad ei kata, kuigi varasemad Oscarite võitjad ei ole auhinna saajate hulgast välistatud. 
Auhinna saajad saavad kuldse Oscari kujukese. 
Alates 2009. aastast ei anta auhinda kätte traditsioonilisel Oscarite kätteandmise tseremoonial, vaid eraldi korraldataval pidulikul tseremoonial, nn Governors Awardsi tseremoonial.
Pontchâteau

Pontchâteau on vald Prantsusmaal Loire-Atlantique'i departemangus. 
Majandus.
Töötuse määr 11,2% (2017). Aasta keskmine sissetulek inimese kohta 21 460 eurot (2017).
Agnès Varda

Agnès Varda (sünninimi "Arlette Varda"; 30. mai 1928 Ixelles, Brüssel – 29. märts 2019 Pariis) oli Belgiast pärit Prantsuse filmirežissöör ja stsenarist. 
Ta õppis kunstiajalugu humanitaarkoolis École du Louvre ja fotograafiat kunstikoolis École des Beaux-Arts ning sai Sorbonne'ist bakalaureusekraadi kirjanduse ja psühholoogia erialal. 
Ta alustas oma karjääri fotograafina, enne kui temast sai Prantsuse filmikunstis uue laine üks esindajaid. Ta oli lavastanud kokku üle 60 filmi ja kirjutanud üle 40 stsenaariumi. 
Varda oli Jacques Demyga abielus 1962. aastast kuni tema surmani 1990. aastal. Vardal oli kaks last: tütar Rosalie Varda (sündinud 1958) varasemast abielust ja poeg Mathieu Demy (sündinud 1972). Mõlemad on seotud filmindusega: tütar on kostüümikunstnik ja poeg näitleja.
Agnès Varda suri märtsis 2019 ja on maetud Montparnasse'i kalmistule.
Mathieu Demy

Mathieu Demy (sündinud 15. oktoobril 1972 Boulogne-Billancourtis Hauts-de-Seine'i departemangus) on prantsuse filminäitleja ja filmirežissöör. 
Ta on prantsuse filmilavastajate Jacques Demy ja Agnès Varda poeg. 
Mathieu Demy alustas noore näitlejana Agnès Varda filmides L'une chante, l'autre pas ja Kung-fu Master. Demy töö näitlejana ulatub romantilisest komöödiast draamani. Tema läbimurre toimus 1998. aastal, kui ta valiti Olivier' rolli muusikalfilmis "Jeanne et le Garçon formidable". Kokku on ta mänginud rohkem kui 70 filmis.
1999. aastal asutas ta ettevõtte Les Films de l'Autre, et toota oma lühifilme. Ta debüteeris režissöörina 2000. aastal lühifilmiga "The Girl from the Train". Tema esimene täispikk mängufilm oli "Americano" (2011).
Lucky Luke

Lucky Luke on koomiksialbumite sari Ameerika metsiku lääne kõige käbedamast kauboist, mille lõi Belgia karikaturist Morris 1946. aastal. Morris kirjutas ja joonistas sarja üksi kuni 1955. aastani, pärast mida alustas koostööd prantsuse kirjaniku René Goscinnyga. Nende partnerlus kestis kuni Goscinny surmani 1977. Pärast seda kasutas Morris mitmeid teisi kirjanikke kuni oma surmani 2001. Alates Morrise surmast on prantsuse kunstnik Achdé joonistanud sarja, mille stsenaariumi on kirjutanud mitu järjestikust kirjanikku.
"Tintini seikluste" ja "Asterixi" kõrval on "Lucky Luke" Euroopa mandriosa üks populaarsemaid koomiksiraamatute seeriaid. "Lucky Luke" koomiksid on tõlgitud enam kui kahekümnesse keelde.
Eesti keeles on ilmunud Egmont Estonia kirjastuselt 3 koomiksiraamatut.
Jacques Perrin

Jacques Perrin (sünninimi "Jacques André Simonet"; 13. juuli 1941 Pariis – 21. aprill 2022 Pariis) oli prantsuse filminäitleja ja filmiprodutsent, Académie des Beaux-Artsi liige (2016). 
Itaalia filmirežissöör Valerio Zurlini märkas Perrini ühes draamalavastuses. Zurlinile avaldas tema talent piisavalt muljet, et anda talle esimene peaosa romantilises draamafilmis "La Ragazza con la valigia" (1961), kus 16-aastane Lorenzo armub Aidasse, keda mängis Claudia Cardinale. Perrinist sai üks Zurlini lemmiknäitlejaid.
Ta mängis kahes Jacques Demy muusikalfilmis: "Rocheforti tüdrukud" (1967) ja "Eeslinahk" (1970), mõlemas koos Catherine Deneuve'iga.
27-aastaselt asutas ta filmiprodutseerimise ettevõtte ning tema esimeseks filmiks produtsendina oli Costa-Gavrase 1969. aastal valminud poliitiline triller "Z". Film nomineeriti parima filmi Oscarile.
1976. aastal produtseeris Perrin Jean-Jacques Annaud' sõjafilmi "Must ja valge värvides". Film võitis parima võõrkeelse filmi Oscari. Samal aastal valmis Valerio Zurlini uus film "Tatarlaste kõrb", mille üks produtsente ja osatäitjaid (leitnant Drogo rollis) oli Perrin.
1990. aastatel pühendus Perrin loodusdokumentaalfilmide tegemisele. Ta oli 1995. aastal "Microcosmose" produtsent ning 2001. aastal "Winged Migrationi", 2009. aastal "Océansi" ja 2015. aastal "Seasonsi" produtsent ja kaasrežissöör.
Jacques Perrin suri aprillis 2022 ja on maetud Père-Lachaise'i kalmistule.
Françoise Dorléac

Françoise Paulette Louise Dorléac, ka Françoise Dorléac (21. märts 1942 Pariis – 26. juuni 1967 Villeneuve-Loubet, Alpes-Maritimesi departemang) oli prantsuse filminäitleja.
Ta oli Catherine Deneuve'i vanem õde, kellega ta mängis koos 1967. aastal Jacques Demy muusikalfilmis "Rocheforti tüdrukud". 
Ta suri juunis 1967 Nice'i lähedal liiklusõnnetuses 25-aastaselt. Kokku jõudis ta mängida oma lühikese elu jooksul 21 filmis.
Aucklandi piirkond

Aucklandi piirkond (maoori: "Tāmaki Makaurau") on Uus-Meremaa 1. järgu haldusüksus, üks 16 piirkonnast. Piirkond paikneb Põhjasaarel ja hõlmab Aucklandi suurlinna, väiksemaid linnu, maapiirkondi ja Hauraki lahe saari. Seal elab 33 protsenti riigi elanikest. Piirkond on Uus-Meremaa kõigist piirkondadest rahvaarvult ja majanduselt ülekaalukalt suurim, kuid pindalalt on see eelviimane.
Aucklandi piirkond moodustati 1. novembril 2010 ning see asendas senise piirkondliku nõukogu ja seitse kohalikku volikogu.
Kusiti

Kusiti ehk ureetra (ladina keeles "urethra") asub kusepõie allosas. Selle kaudu toimub kusepõie tühjendamine ehk miktsioon.
Kusiti on läbipääs, mis paikneb vaagnapiirkonnas. Toru seinad on õhukesed ja koosnevad epiteelkoest, silelihasrakkudest ja sidekoest.
Ehitus.
Naine.
Naistel on kusiti lühike, vaid ligikaudu 4 cm pikkune. Algab sisemise kusitiavaga kusepõiekaelast ja avaneb välimise kusitiavana tupeesikus.
Mees.
Meestel kulgeb ureetra läbi peenise ja on umbes 20 cm pikk. Meeste kusiti kaudu väljutatakse uriin ja seemnevedelik. Meeste kusiti ulatub põiesisest kusitiavast kuni välise kusitiavani peenise otsas.
Hauraki laht

Hauraki laht (maoori: "Tīkapa Moana") on laht Uus-Meremaa Põhjasaare rannikul. Lahe pindala on umbes 4000 km2 ja see asub Aucklandi piirkonna, Hauraki tasandiku, Coromandeli poolsaare ja Great Barrier Islandi vahel. Suurem osa lahest kuulub Hauraki lahe merepargi koosseisu.
Hauraki tähendab maoori keeles põhjatuult. 2014. aastal anti lahele ametlikuks kohanimeks "Hauraki laht / "Tīkapa Moana"". Uus-Meremaa kultuuri- ja muinsusministeeriumi ametlik tõlge "Tīkapa Moana"le on "leinav meri". Maooride legendi järgi kaitseb Hauraki lahte "taniwha" nimega Ureia, kes ilmub vaala kujul.
Jaanus Kukk

Jaanus Kukk (sündinud 14. mail 1969 Tallinnas) on eesti turundus- ja teatrijuht.
Elulugu.
Ta lõpetas 1987. aastal Tallinna 2. Keskkooli ja 1994. aastal Tallinna Pedagoogikaülikooli näitejuhtimise erialal.
Kukk töötas 1993. aastast Eesti Televisioonis, oli aastast 1994 noortesaadete toimetuse juhataja ("NP", "Vidiots TV"), 1999–2001 ööklubi Atlantis programmi- ja müügijuht, 2001 Kuku Raadio, 2001–2007 Vanemuise ja 2007–2008 Vene Teatri turundusjuht, 2008–2009 Vene Teatri juhatuse liige ja teatri juht, 2010 „Ühtne Eesti suurkogu” kommunikatsioonijuht, 2010–2011 Nukuteatri turundusjuht, 2011–2012 Kanal 2 projektijuht, 2012–2023 Viljandi Sakala Keskuse direktor, 2016. aastast Viljandi Veekeskuse juhatuse liige ja 2024. aastast Paide Muusika- ja Teatrimaja juht.
Kukk on tegutsenud lavastajana harrastusteatris, korraldanud heategevuskontserti „Kuula, palun!” Põlvamaa Maarja küla intellektipuudega noorte toetuseks, olnud Viljandi Hansapäevade peakorraldaja, Viljandi lauluväljakul toimunud kontserdi „Balti kett 25” (2014) produtsent, näidelnud Viljandi Seasaare Teatris.
Isiklikku.
Tema vend on ujuja ja ettevõtja Margus Kukk.
Pintseljas lehternahkis

Pintseljas lehternahkis ("Thelephora penicillata") on liik seeni, mis kuulub lehternahkiseliste sugukonda.
Seene jalaosa on vanemas eas tume ja võrreldes sarnase liigiga "Thelephora anthocephala" on see justkui lamandunud.
Omphalia

Omphalia on šampinjonilaadsete seltsi heinikuliste sugukonda kuuluv seente perekond.
Mikk Purre

Mikk Purre (sündinud 11. augustil 1970 Tallinnas) on eesti inspitsient ja produtsent.
Ta lõpetas 1988. aastal Tallinna 2. Keskkooli ja 1997. aastal Audentese Kõrgema Ärikooli ärijuhtimise erialal.
Purre töötas aastatel 1991–1995 Vanalinnastuudios lavameistrina ja 1996–2000 inspitsiendina, oli 2002–2004 samas arendusjuht, 1998–2008 ka Smithbridge Productionsi (hiljem Muusikaliteater) produtsent, 2009. aastast tantsuagentuuri Showstoppers tegevjuht ja produtsent. Ta oli aastatel 1999–2002 Eesti Teatrijuhtide Liidu liige.
Videokunst

Videokunst on videotehnika vahendusel loodud kunst. Videokunstnik võib luua teoseid galeriisse, lavastustele või muudele sündmustele.
Videokunst sai alguse 1960. aastail USA-s, üheks oluliseks teerajajaks ja peaesindajaks oli Korea kunstnik Nam-June Paik.
Eestis on videokunsti loonud Mark Raidpere, Ene-Liis Semper, Jaan Toomik, Emer Värk, Alyona Movko-Mägi jt.
Kaitsev isolatsioon

Kaitsev isolatsioon (inglise keeles "protective isolation") on isolatsioonimeetod, mille eesmärk on kaitsta patsienti haigla personali ja teiste patsientide levitatavate nakkuste eest. Kaitsev isolatsioon aitab vähendada patsiendi kokkupuudet keskkonnast või personalist pärinevate mikroorganismidega, pakkudes täiendavat kaitset immuunpuudulikkuse korral. Seda kasutatakse patsientide puhul, kes on vastuvõtlikud infektsioonidele, näiteks agranulotsütoosi või granulotsütopeenia all kannatavad patsiendid, elundisiirdamise läbinud inimesed, samuti põletushaavadega ja leukeemia patsiendid.
Mikroorganismid võivad levida piiskade, meditsiinilise varustuse ning teise inimese keha või riiete kaudu.
Riina Kajari

Riina Kajari (2011. aastani Riina Suhotskaja; sündinud 2. juulil 1971 Tallinnas) on eesti kergejõustiklane ja aeroobikatreener.
Elulugu.
Ta lõpetas 1989. aastal Tallinna 2. Keskkooli ja 1996. aastal Tallinna Pedagoogikaülikooli kehakultuuriteaduskonna.
Kajari alustas sportimist Tallinna 43. Keskkoolis Epp Maasiku õpilasena, 1993–1997 treenis Valter Espe juhendamisel. Ta sai aastal 1996 sise-EM-il 60 m jooksus 22. koha, kuulus 1999 EK-l II liigas 4 × 100 m teatejooksus esikoha võitnud naiskonda, võitis 1986–1997 Eesti meistrivõistlustel 100 ja 200 m jooksus kokku 3 kuld-, 5 hõbe- ja 2 pronksmedalit ning sisemeistrivõistlustel 50 ja 60 m jooksus 6 kuld-, 1 hõbe- ja 2 pronksmedalit, tuli 4 korda Eesti meistriks teatejooksudes, püstitas 1989–1996 4 × 100 m teatejooksus 3 Eesti rekordit, võistles 1986–1997 Eesti koondises.
Kajari on avaldanud aeroobikateemalisi artikleid Eesti ajakirjanduses, kuulunud aastatel 2004–2011 Eesti Olümpiakomitee võimlemis- ja aeroobikatreenerite kutsekomisjoni, on 1994. aastast aeroobika- ja rühmatreener (7. kutsetase, 2012) ning 2018. aastast Eesti Võimlemisliidu aeroobika ja rühmatreeningute töörühma liige.
Isiklikku.
Tema abikaasa on ettevõtja Alar Kajari.
Rakvere juudi kalmistu

Rakvere juudi kalmistu on kalmistu Rakvere kihelkonnas Virumaal, tänapäevase haldusjaotuse järgi Palermo linnaosas Rakvere linnas Lääne-Viru maakonnas.
Kirjeldus.
Kalmistu on põhja- lääne- ja lõunakülest piiratud Pauluse kalmistuga. Põhja poolt tuleb jalgrada läbi Pauluse kalmistu peaväravani. 
Kalmistu on piiratud terasvõrkaiaga. Kahe poolega metallvärav on kaetud teist tüüpi metallvõrguga.
Kalmistu pindala on umbes 0,93 hektarit.
Kalmistu territooriumil tohivad mehed vastavalt juudi tavadele viibida ainult peakattega.
Ajalugu.
Kalmistu on rajatud umbes 1870. aastate algul.
Kalmistul olevad kaks kamberhauda on pärit 1894. ja 1903. aastast. Kalmistul oli 2022. aastal üldse 93 hauda.
Bay of Plenty piirkond

Bay of Plenty piirkond (maoori: "Te Moana a Toi-te-Huatahi") on Uus-Meremaa Põhjasaare 1. järgu haldusüksus. Piirkond asub samanimelise merelahe ümber. Lahele andis nime James Cook pärast seda, kui ta märkas seal mitmes maoori külas rikkalikke toiduvarusid. See oli teravas vastuolus varasemate tähelepanekutega, mida ta tegi Poverty Bays.
Bay of Plenty piirkonnas oli 2023. aasta juuni seisuga hinnanguliselt 354 100 elanikku, millega see on rahvaarvult Uus-Meremaa viies piirkond. Lisaks on piirkond rahvastikutiheduselt kolmas aga pindalalt alles 11. kohal. Piirkonna peamised asulad on Tauranga, Rotorua ja Whakatāne.
21. sajandil on see üks Uus-Meremaa kiiremini kasvavaid piirkondi. Sealne elanikkond kasvas aastatel 2001–2006 7,5% ning aastatel 2018–2023 kasvas rannikualal ja piirkonna lääneosas rahvaarv 8,3%.
Bay of Plentyl on Uus-Meremaa suuruselt teine maoori kogukond ja üle 26% elanikkonnast on maoori päritolu.
Bay of Plenty piirkonnas on hästi välja arenenud aiandus-, metsandus- ja turismitööstus, kuid sellest hoolimata on Bay of Plenty majandus suuruselt tagantpoolt kolmas ning selle idapoolsed alad on majanduslikult kõige vähem arenenud piirkonnad.
Plenty lahes 48 km kaugusel rannikust asub Valge saar, mis on Uus-Meremaa kõige aktiivsem koonusvulkaan.
Gisborne'i piirkond

Gisborne'i piirkond ehk Gisborne'i ringkond (maoori keeles "Te Tairāwhiti" või "Te Tai Rāwhiti") on Uus-Meremaa Põhjasaare kirdeosas asuv haldusüksus. Seda juhib Gisborne'i ringkonnanõukogu, millel on piirkonna ja piirkondliku nõukogu volitused. Piirkond on nime saanud oma suurima asula, Gisborne'i linna järgi. Piirkonna hüüdnimi on "Idarannik".
Piirkond jaguneb tavaliselt East Cape'iks ja Poverty Bayks. Gisborne'i piirkonda ümbritsevad läänes mäeahelikud, lõunas karm maastik ja idas Vaikne ookean. See on hõredalt asustatud ja eraldatud ala kus väikesed asulad paiknevad peamiselt idakalda väikeste lahtede juures. Gisborne'i piirkonnas elas 2023. aastal on 52 600 inimest ning kolmveerand elanikkonnast elas Gisborne’i linnas.
Montparnasse'i kalmistu

Montparnasse'i kalmistu (prantsuse keeles "cimetière de Montparnasse") on surnuaed Prantsusmaal Pariisis. Hõlmab 19 hektari suuruse ala Pariisi lõunapoolses osas. Asub Pariisi XIV ringkonnas. Ajaloomälestis.
Kalmistu avati 1824. aastal Pariisi lähistel. Montparnasse'i kalmistul 35 000 hauda.
Tütarlaps mustas

"Tütarlaps mustas" on 1966. aastal valminud Eesti mängufilm.
Stsenarist Lilli Promet ja režissöör Veljo Käsper (1930-1982) käsitlesid filmis usuteemat Eesti külas pärast Teise maailmasõja lõppu ajal, mil usust avalikult rääkida ei saanud, kuid tegutses erinevaid kristlikke usulahke.
Stsenaariumi kirjutas Lilli Promet omaenda "Loomingus" ilmunud jutustuse "Tüdruk mustas" ainetel.
Sisu.
Nooruke Saale (Gerlinda Kopelman) tuleb oma tädi juurde rannakülla, üleni mustas, näpus väike kohver. Selles on tema ainus kallisvara, valgust murdev klaaskuul - mälestus emast, kelle surma järel on tütarlaps jäänud maailma üksinda. Talle on saanud osaks tõrjumine ja alatus ning ta ei ootagi enam inimestelt midagi head. Tema üllatuseks on noor kalur Tanel (Juozas Budraitis) valmis temaga rannas kõndima kasvõi vaikides, võõristamata ja naeruvääristamata Saale usku Jumalasse. Pikkamööda avaneb Saale hing ka maise elu värvidele.
Roosa kübar

"Roosa kübar" on 1963. aastal režissöör Veljo Käsperi Ülevenemaalise Riikliku Kinematograafia Ülikooli (VGIK) diplomitööna valminud lühifilm.
Stsenaarium valmis Lilli Prometi samanimelise miniatuuri järgi. Filmiti Kaliningradi linnas.
Sisu.
Purustatud linna jõuavad Vene väed. Kaks operatiivgrupi naist, üks üsna nooruke (Eneken Aksel), teine vanem (Herta Elviste), ekslevad suitsevate varemete vahel. Nende tee viib läbi surnuaia, kus elustuvad kurvad mälestused, läbi pargi, mille puuhiiglased on pommitabamustest murdunud. Lõpuks leiavad nad end mahajäetud villast. Allesjäänud esemete seas on roosa kübar, mille lummav ilu vangistab tütarlapse.
Teatriöö

"Teatriöö" on 1972. aastal esmalinastunud Eesti muusikaline telefilm, milles Helgi Sallo esitas stseene muusikalidest ja operettidest.
Sulev Nõmmiku lavastuses tulid esitusele laulud ja katkendid Ülo Vinteri ja Ülo Raudmäe muusikalist "Pipi Pikksukk", Gerd Natschinski muusikalist "Minu sõber Bunbury", Juri Miljutini operetist "Rahutu õnn", Richard Rodgersi muusikalist "Helisev muusikal" ("Do-re-mi"), Hervé operetist "Mam'zelle Nitouche" ja Johann Straussi operetist "Viini veri".
Filmis tegid kaasa rahvusooper Estonia orkester, koor ja tantsijad.
"Teatriöö" oli operaator Harry Rehe esimene telefilm.
César d'honneur

César d'honneur on filmiakadeemia Académie des arts et techniques du cinéma välja antav iga-aastane auhind. See on üks Césari eriauhindu – eriliste teenete ehk elutöö auhind, mida antakse silmapaistvatele filmindustegelastele nende pikaajalise panuse eest filmikunsti. Esimest korda anti seda välja 1976. aastal. 
Laureaatide arv on aastati erinev (ühest viieni), kuid alates 1996. aastast on üldiselt tavaks autasustada sellega vähemalt ühte Prantsuse ja ühte välismaa filmindustegelast.
Cougar (MRAP)

Cougar (inglise keelest "Puuma") on Ameerika Ühendriikide soomusauto. Ametlikult on selle klassifikatsioon MRAP ("Mine Resistant Ambush Protected" ehk miini- ja varitsuskindel soomusauto).
Cougarit hakkas 2002. aastal tootma ettevõte Force Protection Inc, mis läks 2011 aastal General Dynamicsi valdusesse. Masinal on kaks õhukonditsioneeri, mis pakuvad raskes varustuses sõduritele ka kõrbekuumuses leevendust.
Académie des arts et techniques du cinéma

Académie des arts et techniques du cinéma, tuntud ka kui Académie des César on filmiakadeemia Prantsusmaal, mida tuntakse eeskätt iga-aastaste Akadeemia filmiauhindade (Césarite) jagamise järgi.
Akadeemia asutati 1975. aastal.
Akadeemia president on 2020. aastast Véronique Cayla
Suzi Quatro

Suzi Quatro (kodanikunimi Susan Kay Quatro, sündinud 3. juunil 1950 Detroitis Michigani osariigis) on ameerika laulja, basskitarrist ja näitleja. 1970. aastatel oli ta üks menukamaid naisrokkmuusikuid.
Suzi Quatro alustas muusikuteed Detroiti ansambli Pleasure Seekers basskitarristina. 1971. aastal kolis ta produtsent Mickie Mosti kutsel Inglismaale Londonisse, et soolokarjääri alustada. 1973. aastal ilmunud singel "Can the Can" tõusis edetabelite tippu nii Euroopas kui ka Austraalias. Samal aastal ilmus tema debüütalbum "Suzi Quatro", mis oli samuti menukas. 
Paljude tema repertuaari kuuluvate laulude autorid on Nicky Chinn ja Mike Chapman.
Ta on näidelnud telesarjades "Happy Days" ja "Dempsey &amp; Makepeace".
M134 Minigun

M134 Minigun on Ameerika Ühendriikide Gatling-tüüpi kuulipilduja. See kasutab laskemoona 7.62×51mm NATO ning kuue roteeruva toru tõttu on selle laskekiirus suur (2000–6000 lasku minutis). Relv töötab välise jõuallika, tavaliselt elektrimootori, toel. "Mini" relvanimes viitab selle väiksusele võrreldes vanemate sarnaste mudelitega, nagu M61 Vulcan. Samuti kasutab Minigun tavalist püssimoona, mitte 20-mm automaatkahuri moona.
Nimetuse "Minigun" võttis kasutusele relva M134 konstrueerinud General Electric, kuid rahvasuus on hakatud sama nimega kutsuma kõiki välise jõuallikaga ning mitme roteeruva toruga relvi.
Stefania Boiko

Stefania Boiko (sündinud 11. veebruaril 2000 Narvas) on Eesti laulja. 
Ta töötab popi, R&amp;B, hiphopi ja eksperimentaalmuusika žanrites. Oma loomingus räägib ta tihti inimese individuaalsusest, sõltumatusest ja tunnetest.
Stefania sündis Narvas, kus omandas keskhariduse ja lõpetas Narva Muusikakooli. Aastatel 2019–2020 õppis Tartu Ülikooli Viljandi Kultuuriakadeemia rütmimuusika osakonnas laulu erialal.
Karjäär.
2023. aastal osales ta telesaadetes „Eesti otsib superstaari“ ja ETV+ saates „Narod pojot“. Ta on esinenud ka Tallinn Music Weeki üritustel. 
Stefania laulab eesti, vene ja inglise keeles. Vabal ajal eelistab Stefania tegeleda spordiga ja kirjutada muusikat. Tal on oma stuudio, kus ta salvestab oma lugusid, aitab teisi muusika loomisel ning teeb koostööd tantsijatega.
Diskograafia.
Singlid: На самом деле, Никто не нужен, Chanel Boi, Letter, Seen.
Beaumetz-lès-Aire

Beaumetz-lès-Aire on vald Põhja-Prantsusmaal Pas-de-Calais' departemangus.
Beaumetz-lès-Aire asub 18 km Saint-Omerist lõunas, teede D92, D130 ja D159 ristumiskoha ümbruses.
Bellinghem

Bellinghem on vald Põhja-Prantsusmaal Pas-de-Calais' departemangus.
Bellinghem loodi 1. septembril 2016 endistest valdadest Herbelles ja Inghem.
Bomy

Bomy on vald Põhja-Prantsusmaal Pas-de-Calais' departemangus.
Bomy asub 19 km Saint-Omerist lõunas, tee D130 ääres.
Miljonijaht

 
"Miljonijaht" (originaalpealkirjaga Rat Race) on 2001. aasta komöödiafilm, mille režissöör on Jerry Zucker ja stsenarist Andy Breckman. Film on inspireeritud Stanley Krameri 1963. aasta filmist "Meeletu, meeletu maailm".
Film esilinastus 17. augustil 2001, Eestis 30. novembril 2001.
Filmis mängivad näitlejad John Cleese, Breckin Meyer, Amy Smart, Cuba Gooding noorem, Seth Green, Whoopi Goldberg, Jon Lovitz, Rowan Atkinson ja paljud teised.
Sisu.
Donald Sinclair (Cleese) on ekstsentriline Vegase Venetiani kasiino omanik. Ta on oma rikaste külaliste lõbustamiseks välja mõelnud uue võistluse: kasiino mänguautomaatidesse on pandud kuus spetsiaalset münti, mille võitjad kutsutakse Sinclairi juurde vastuvõtule. Seal ütleb Sinclair, et 900 kilomeetri kaugusel Silver City (New Mexico osariigis) raudteejaamas on ühes hoiukapis spordikott kahe miljoni dollariga sularahas, milleks saavad kõik võistlejad kapi võtme. Sinclairi jõukad külalised, kes koos temaga võistlust jälgivad, teevad võistlejate peale panuseid.
Kuigi kuus võistkonda otsustavad algselt mitte võistelda ja raha omavahel jagada, võtab neis peagi ahnus võimust ning alguse saab võistlus:
Kui kõik võistlejad on sihtkohale lähenemas, saadab Sinclair Silver Citysse eralennukiga oma assistent Grishami (Dave Thomas) olukorda kohapeal jälgima. Peale Enrico jõuavad kõik teised võistlejad Silver Citysse üheaegselt ja asuvad koos jooksma raudteejaama. Enrico jõuab rongi pealt mahavisatuna hoiukappide juurde esimesena, kuid kui ta on kapi avanud, tabab teda uus narkolepsiahoog. Siis jõuavad kappide juurde ka teised võistlejad, kuid kappi avades selgub, et see on tühi. Lõbutüdruk Vicky (Brandy Ledford) üritab rahaga põgeneda ja Grisham proovib teda takistada, kuid kui võistlejad neid märkavad ja asuvad nende suunas jooksma, veenab Vicky Grishamit koos temaga tulema ja nad põgenevad koos rahaga. Siis aga kukub auto peale õhupalli külge seotud lehm ja ka lukksepp, kes üritab raha varastada, sidudes spordikoti õhupalli ankruköie külge. Kui ta aga kõie läbi lõikab, ei suuda ta kõiest kinni hoida ja spordikott jääb õhupalli külge, mispeale jääb ta auto peale, mis teeb avarii. Seepeale otsustab Sinclair koos oma külalistega lennata ise Silver Citysse.
Võistlejad jälitavad bussi raudteejaama juurest varastatud bussiga. Tagaajamine lõppeb õhtupimeduses Smash Mouthi heategevuskontserdil. Enrico kogemata tehtud keeleapsaka tõttu "me otsustasime kogu raha (omavahel) jagada" ("We decided to share all the money"), arvavad bänd ja kontserdikülastajad, et võistlejad tahavad kogu raha annetada heategevuseks. Kui võistlejad näevad aga külastajate rõõmu, otsustavad nad siiski kogu raha annetada. Siis jõuavad kontserdile ka Sinclair koos oma külalistega. Sinclairi hirmuks teatab Nick seepeale publikule, et Sinclair ja tema külalised plaanivad teha omapoolse annetuse, mis vastab annetuse kogutulule. Sinclair ja ta külalised saavad vaid abitult pealt vaadata, kui annetuse kogutulu läheneb 20 miljonile dollarile, samal ajal kui võistlejad laval tantsivad kaasa Smash Mouthi loo "All Star" järgi.
Whakatāne

Whakatāne on linn Uus-Meremaa Põhjasaarel Bay of Plenty piirkonnas 90 kilomeetrit Taurangast idas ja 89 kilomeetrit Rotoruast kirdes. Linn asub Whakatāne jõe suudmes. Whakatāne on Bay of Plenty piirkonna ja Whakatāne ringkonna keskus.
Whakatāne linnas elab umbes 16 850 inimest ning rahvaarvult on see Bay of Plenty piirkonnas kolmandal kohal Tauranga ja Rotorua järel. Linnaga piirnevas ringkonnas elab veel umbes 22 000 inimest. Linna elanikkonnast on 42 % maoori päritolu.
Linna lähedal asuvad Moutohora ja Valge saar.
AFI elutööauhind

AFI elutööauhind (inglise keeles "AFI Life Achievement Award") on Ameerika Filmiinstituudi (AFI) iga-aastane auhind.
Auhinna väljaandmise eesmärk on tunnustada üksikisikut eluaegse panuse eest Ameerika kultuuri rikastamisel filmide ja televisiooni kaudu. Eeldatakse, et auhinna saaja peab olema isik, kes on filmikunsti põhjalikult edasi arendanud ja kelle saavutusi on tunnustanud filmiteadlased, kriitikud ja laiem avalikkus. 
Esimene auhind anti välja 1973. aastal. 2020., 2021. ja 2023. aastal auhinda välja ei antud.
Hawke's Bay piirkond

Hawke's Bay piirkond (maoori "Te Matau-a-Māui") on Uus-Meremaa 1. järgu haldusüksus Põhjasaare idarannikul. Piirkond on oma nime saanud Hawke'i lahe järgi, mis omakorda nimetati Edward Hawke'i auks. 
Piirkonna peamised keskused on Napier ja Hastings ning väiksemad linnad on Waipukurau, Waipawa ja Wairoa.
Hawke's Bay rannikule voolab viis suurt jõge. Põhjast lõunasse on nendeks Wairoa jõgi, Mohaka jõgi, Tutaekuri jõgi, Ngaruroro jõgi ja Tukituki jõgi. Waikaremoana järv, mis asub Hawke's Bay põhjaosas, rannikust ligikaudu 35 km kaugusel, on piirkonna suurim järv, Põhjasaare suuruselt neljas ja Uus-Meremaa suuruselt 16. järv.
Hawke's Bay piirkonnas asub küngas Taumatawhakatangi­hangakoauauotamatea­turipukakapikimaunga­horonukupokaiwhen­uakitanatahu, mis on maailma pikima kohanimena kantud Guinnessi rekordite raamatusse.
Isolatsioon (tervishoid)

Isolatsioon aitab vältida mikroorganismide levikut nakatunud või koloniseeritud patsientidelt teistele patsientidele, haigla külastajatele ja tervishoiutöötajatele, kes võivad mikroorganisme edasi kanda või ise nakatuda või koloniseeruda.
Isolatsioon ja karantiin.
Karantiin erineb isolatsioonist selle poolest, et see hõlmab liikumispiirangut või tervete inimeste eraldamist, kes on olnud kontaktis nakkushaigusega, enne kui on teada, kas nad haigestuvad. Karantiin toimub tavaliselt kodus ja seda võib rakendada nii üksikisiku kui ka grupi või kogukonna tasandil, kes on olnud kokkupuutel haigusega.
Tert-butüülliitium

tert"-butüülliitium ehk t"-BuLi (CH3)3CLi ("M" = 64,055 g/mol) on liitiumorgaaniline ühend, üks viiest butüülliitiumi isomeerist. "t"-BuLi on valge kristallaine, mis ei sula, vaid sublimeerub, laguneb &gt;140 °C juures. Tahkes olekus ja süsivesiniklahustites moodustab tetrameere. Steerilise mahukuse tõttu on ta "n"-butüülliitiumist nõrgem nukleofiil, kuid tugevam alus. "t"-BuLi on keemiliselt püsivaim butüülliitium. Kasutatakse "tert"-butüülrühmade lisamiseks orgaanilises keemias. Sünteesiti esimest korda 1941. aastal, töödeldes "t"-BuCl-i peenpulbrilise liitiumiga dietüüleetris.
Sec-butüülliitium

sec"-butüülliitium ehk s"-BuLi on liitiumorgaaniline ühend valemiga CH3CH2CHLiCH3 ("M" = 64,055 g/mol), kuulub butüülliitiumi isomeeride hulka. Kiraalne, enamasti esineb ratseemilise seguna. Värvitu viskoosne vedelik. Moodustab tetrameere süsivesiniklahustites. Võrreldes "n"-butüülliitiumiga on ta tugevam nukleofiil ning ebapüsivaim kõigist BuLi-dest. Lagunemisel annab ta liitiumhüdriidi ja buteeni isomeeride segu. Sarnaselt teiste liitiumorgaaniliste ühenditega on ta pürofoorne aine, mida tuleb käidelda inertatmosfääris.
Satakunta (ajalooline maakond)

Satakunta (soome keeles Satakunta, rootsi keeles Satakunda) oli Soome ajalooline maakond, mis asus edela-Soomes Botnia lahe ääres. Tänapäeval on sellel alal Satakunta ja Pirkanmaa maakond.
Maakonna aladel asuvad tänapäeval Tampere, Pori, Rauma, Nokia, Ylöjärvi ja Sastamala linnad.
Rocheforti tüdrukud

"Rocheforti tüdrukud" (originaalpealkiri "Les Demoiselles de Rochefort") on 1967. aastal Jacques Demy lavastatud komöödia elementidega muusikalfilm, millele stsenaariumi ja laulusõnad kirjutas Jacques Demy. Muusika autor on Michel Legrand ja orkestreeringud tegi Vladimir Cosma.
Filmi operaator oli Ghislain Cloquet ja kostüümikunstnik Jacqueline Moreau.
Sisukokkuvõte.
Delphine (Catherine Deneuve) ja Solange (Françoise Dorléac) on kaksikõed, kes elavad Rochefortis. Delphine on tantsuõpetaja ja Solange klaveriõpetaja. Nende ema Yvonne Garnier (Danielle Darrieux) peab kohvikut ja kasvatab nende poolvenda Bouboud. Rochefortis teenib aega ka noor luuletaja-maalija Maxence (Jacques Perrin) ja peab muusikariistade poodi Simon Dame (Michel Piccoli). Mõlemad õed jäävad pidevalt ilma oma saatuslikust armastusest, kuid kohtumine on vältimatu.
Tantsud ja laulud.
Catherine Deneuve ja Françoise Dorléac võtsid paar kuud Londonis tantsutunde, enne kui liitusid filmile koreograafia loonud
Norman Maeni ja filmi brittidest koosneva balletirühmaga. Gene Kelly improviseeris oma tantsusammud ise ja ei lasknud Norman Maenil selles osas kaasa rääkida.
Lauluhäälte dubleerimine.
Näitlejate kõnehäältele sarnaste lauluhäälte leidmiseks oli vaja läbi kuulata sadu esinemisi. Demy ja Legrand valisid välja peategelasi laulma Anne Germaini (Delphine Garnier' rollis), Claude Parent' (Solange Garnier' rollis), Jacques Revaux' (Maxence'i rollis), Georges Blanessi (Simon Dame rollis) ja Donald Burke'i (Andy Milleri rollis). Ainuke näitleja filmis, kelle lauluhäält polnud vaja 
dubleerida (ega huulte liikumist sünkroonida), oli Danielle Darrieux (Yvonne Garnier' rollis). 
Filmi tuntuimad laulud on "Chanson des Jumelles" (laulab Anne Germain) ja Maxence'i laul "Chanson de Maxence" (laulab Jacques Revaux).
Gene Kelly.
Gene Kelly mängis filmis ameeriklasest heliloojat Andy Millerit. Enam-vähem ladusalt prantsuse keelt rääkiv Kelly oli oma teiste filmitöödega nii koormatud, et tal ei jäänud aega "Rocheforti tüdrukutes" oma laule prantsuse keeles ära õppida. Nii tuli Demyl lasta ka Kelly lauluhääl dubleerida. Selle ülesandega sai kenasti hakkama Kanada laulja Donald Burke, kelle aktsent lõi illusiooni, et justkui Kelly ise räägib ja laulab.
Filmi võttepaik.
Demy valis Rocheforti linna selle kauni arhitektuuri tõttu ja et selles on suur ruudukujuline linnaväljak La place Colbert oma ilusate plaatide ja väikese purskkaevuga, puude ja ennekõike vanade hoonetega ääristatud.
Filmi dekoraator Bernard Evein lasi üle värvida linnaväljaku La place Colbert äärsete hoonete mitusada aknaluuki, samuti umbes 40 000 ruutmeetrit fassaade La place Colbertil ja tänavatel, kus filmivõtted toimusid. Väljakul asuva klaaskohviku sisekujundus lasti teha ettevõttel Saint-Gobain.
See prantsuskeelne film oli Prantsusmaa filmitootjate koostöö.
Tunnustus.
Ameerika Ühendriikides oli film "Rocheforti tüdrukud" 1969. aastal nomineeritud parima muusikalfilmi muusika Oscarile (Michel Legrand ja Jacques Demy).
Kirju-tumesilmik

Kirju-tumesilmik ("Lasiommata megera") on silmiklaste sugukonda kuuluv liblikas. 2024. aastal valiti ta aasta liblikaks.
Kirju-tumesilmik on Lääne-, Kesk- ja Lõuna-Euroopas laialt levinud ning tavaline liik.
Eestis on kirju-tumesilmik oma levila põhjapiiril. Lätis levinud liblikaliik saabus Pärnumaale 2018. aastal ja on seejärel levinud põhja poole - teda on kohatud isegi Soome lahe rannikul.
Esimese põlvkonna valmikuid võib kohata juba juuni alul ja teist põlvkonda augustis ja septembris. Elupaikadena eelistab ta kuiva pinnasega hõredaid männikuid.
Vakants (materjaliteadus)

Kristallograafias on vakants kristalli punktdefekti alaliik, mille puhul on aatom puudu ühes Bravais võre sõlmes. 
Vakantsid esinevad looduslikult ja loomulikult kõigis kristallilistes materjalides. Igal suvalisel temperatuuril kuni materjali sulamistemperatuurini esineb teatud tasakaaluline kontsentratsioon vakantsete võresõlmede ja aatomitega täidetud võresõlmede vahel. Mõnede metallide sulamispunkti lähedal võib see suhe olla ligikaudu 1:1000.
Seda temperatuurisõltuvust saab modelleerida, kasutades seost:
formula_1
kus on vakantside kontsentratsioon, on vakantsi tekkimiseks vajalik energia, on Boltzmanni konstant, on absoluutne temperatuur ja on sõlmedes olemasolevate aatomite kontsentratsioon, mis omakorda on:
formula_2
kus on tihedus, on Avogadro arv, ja on molaarmass.
Vakants on kõige lihtsam punktdefekt. Vakantsid tekivad tahkumise käigus aatomite soojusliikumise, plastse deformatsiooni ja ioonidega pommitamise tõttu.
Enamikus rakendustes on vakantsid ebaolulised materjali kasutamise mõttes, kuna neid on vähe ja nad on jaotunud üle materjali ja üle kolme ruumimõõtme üsna ühtlaselt. Kui aga tegu on väga väikesemõõduliste ja ühes või enamas ruumimõõtmes oluliselt piiratud materjaliga, näiteks nanotorude või kahemõõtmeliste kihtidega, võivad vakantsid jm defektid materjali omadusi märgatavalt muuta.
Liitiumhüdriid

Liitiumhüdriid LiH ("M" = 7,95 g/mol) on liitiumi ja vesiniku ühend, iooniline hüdriid, olles värvitu või valge kristallaine. Kommertsiaalsed proovid on hallid. Kristallstruktuur on tal haliiditaoline. Liitiumhüdriid on kergeim iooniline ühend. Sarnaselt teistele leelismetallhüdriididele reageerib ta energiliselt veega, moodustades liitiumhüdroksiidi ja gaasilise vesiniku. Toodetakse liitiumi otsesel reageerimisel vesinikuga.
Liitiumhüdriidi kasutatakse teiste metallhüdriidide sünteesis, näiteks liitiumborohüdriid ja liitiumalumiiniumhüdriid. Vesinikupommides kasutatakse liitium-6-deuteriidi termotuumasünteesi kütusena: 6LiD + n → 4He + T + D.
One More Time...

"One More Time..." on ansambli Blink-182 üheksas stuudioalbum. See ilmus 2023. aasta oktoobris.
Albumi deluxe versioon pealkirjaga "One More Time... Part-2" ilmus 6. septembril 2024.
Manawatu-Whanganui piirkond

Manawatū-Whanganui (kuni 2019. aastani kirjutati Manawatu-Wanganui) on Uus-Meremaa 1. järgu haldusüksus, mis paikneb Põhjasaare alumises pooles.
Piirkonna peamised asulad on Whanganui ja Palmerston North, mis on ka piirkonna halduskeskus. 
Piirkond on oma nime saanud kahe suurema jõe järgi, mis seda läbivad: Manawatū jõgi ja Whanganui jõgi.
Blink-182 (album)

"Blink-182" on ansambli Blink-182 viies stuudioalbum. See ilmus 2003. aasta novembris.
Album osutus edukaks ja seda müüdi USA-s 2,2 miljonit eksemplari. Singlid "Feeling This" ja "I Miss You" said neljast avaldatud singlist enim tähelepanu raadioeetris ja tõusid Billboardi edetabelites kõrgetele kohtadele.
Marlborough' piirkond

Marlborough' piirkond ehk Marlborough' ringkond (maoori: "Te Tauihu-o-te-waka" või "Tauihu") on Uus-Meremaa 1. järgu haldusüksus, üks riigi 16 piirkonnast. 
See asub Lõunasaare kirdeosas. Marlborough' on samaaegselt nii ringkond kui ka piirkond. Marlborough' halduskeskus on piirkonna suurim linn Blenheim.
Marlborough on tuntud oma kuiva ja päikeselise kliima, Marlborough Soundsi riasranniku ja Sauvignon blanc veini poolest. Piirkond on saanud oma nime varasema Marlborough' provintsi järgi, mis nimetati inglise kindrali ja riigimehe John Churchilli järgi, kes oli esimene Marlborough' hertsog.
Île de Nantes

Île de Nantes on saar, mis asub Prantsusmaal Nantes'i linna keskel ja mida ümbritsevad kaks Loire'i jõe haru. See on üks üheteistkümnest Nantes'i linnaosast.
Saar on 4,9 km pikk ja kuni 1 km lai.
Nodulisporium

Nodulisporium on kottseente perekond.
Nodulisporium cecidiogenes

Nodulisporium cecidiogenes on kottseente liik. 
Seen parasiteerub majamädikul.